  Виталий Пронин «Удмурт дунне» газетлэн «Гурт адями» конкурсаз «Выжыоссэ утись» номинациын вормиз Сюмси ёрослэн дано муртэз, Удмуртиысь дано ветеран Евдокия Ильиных. Со понна куаразэ сётӥз 2 сюрс 304 адями! «Удмурт дуннелэн» «Гурт адями» конкурсэзлэн «Выжыоссэ утись» номинацияз вормиз Сюмси ёросысь Е. Ильиных.Ӟечкыласьком!«Удмурт дуннелэн» «Гурт адями» конкурсаз пыриськемъёс пӧлысь нокин но сомында куара ӧз люка на вал. Сюмси ёросысь школаос, нылпи садъёс, «Удмурт нылкышно кенеш», «Удмурт Кенеш» но мукет огазеяськонъёс - ваньзы та паймымон кышномурт понна дурбасьтэмзэс веразы. Евдокия Ильиных зэмзэ но паймытэ аслаз лулкужыменыз, пуксисьтэм мылкыдыныз. Сюмси ёросаз гинэ ӧвӧл, та кышномуртэ ӟеч тодо солэн палэназ но. Ма, «Удмурт дунне» газетлэсь лыдӟисьёссэ но со паймытъя аслаз гожъямъёсыныз.Та нуналъёсы Евдокия Михайловналы тырмиз 80 арес. Бадӟым юбилееныз ӟечкыланы Сюмси ёросысь культура юртэ люкаськизы ёрос кивалтӥсьёс, удмурт движениысь активистъёс, дышетӥсьёс но воспитательёс, культура удысын ужасьёс. Евдокия Михайловналэсь вуэмзэ витьыса, соос, пужыятэм ӵушконъёсты ӝутыса, радэн султӥзы. Кышномурт залэ пыриз гинэ, ваньзы сое «Ӟечкыласьком! Ӟечкыласьком!» шуыса, кичабыса пумитазы. Кыллы кисыяз пырисьтэм рос-прос кышномурт таӵе сӥлы каремез ӧз витьы, шӧдске, пушкыз тырыса синвуаськиз. Кӧня ке секунд куспын син азьтӥз ортчизы, вылды, улонэз, ужам аръёсыз, эшъёсыз, курадӟонъёсыз но шумпотонъёсыз... Но нюромем синъёс утыр ик кӧсазы, угось Евдокия Михайловнаез ӟечкыласьёс туж яркыт концерт дасяллям.Со кадь ужаны косоСӥё-дано ужрадэз нуись, ёросысь «Удмурт нылкышно кенешлэн» кивалтӥсез Раиса Волкова тодэ вайытӥз Евдокия Михайловналэсь улон сюрессэ. Евдокия Михайловна вордӥськиз 1938-тӥ арын ӵапак Паска нуналэ Сьӧлта ёросысь Кожиль гуртын, ыж гидын. Угось семьязэ, ӵыжы-выжыоссэ раскулачить кариллям, Сибире келяллям, корказэс талаллям, озьы пичи нылаш анаеныз ӵош кураськыса ветлоно луэм.Школазэ йылпумъяса, нылаш малпа вал дышетсконзэ азинтыны, но йырзэ сураз яратон. Нылаш бызиз, колхозын кунян сюдӥсь луыса ужаз. Но мылкыдыз ӧз пуксьы - туж мыло-кыдо комсомолка вал, ёросысь комсомол огазеяськонлэн конференциосаз, комсомол огазеяськонлэн республикаямы ортчем конференцияз делегат вал.Дышетскон сярысь малпанъёссэ Евдокия Михайловна ӧз кушты. 1964-тӥ арын, 26 аресказ ни, Можга педучилищее заочно амалъя дышетскыны пыриз, Сюмси ёросысь Маркел гуртысь школаын покчи классъёсты дышетыны кутскиз. Огвакытэ Гуртлуд сельсоветлэн депутатэз вал, собере - ёрос Кенешлэн депутатэз, сельсоветлэн тӧроез. Вуттӥз 3 пиналзэ но будэтыны.Пенсие потыса, гань-гань ӧз кариськы, Тукан гуртысь клубен кивалтӥз. Активистъёсын ӵош ёросын «Калмез» удмурт огазеяськон кылдытӥзы. Бӧрысь со «Удмурт Кенешлэн» ёзэз луиз. Та огазеяськонэз кышномурт 1994-тӥ арысен валтӥз.- Со туж ёрмон вакытъёс вал, уксё ӧвӧл, - тодаз вае со вакытъёсы ӵош ужам эшез, удмурт движениез одӥгез ӝутӥсь Иван Туманов. - Но Евдокия Михайловна пӧртэм праздникъёс, конференциос ортчытъяны, вунэм удмурт сям-йылолъёсты улӟытыны тыршиз, «Кенакъёс» ансамбль кылдытӥз.Вань ужамзэ лыдэ басьтыса, Евдокия Ильиныхлы 14 ар талэсь азьло Сюмси ёрослэн дано адямиез ним сётэмын. Нош 80 аресъем юбилеезлы сӥзем ужрад дыръя уноез пусйизы: солэн улон сюресэзъя ёрослэсь историзэ гожтыны луоз. Тау карон кылъёссэс веразы Сюмси ёросысь Депутатъёслэн Кенешсылэн тӧроез Анатолий Пантюхин, дышетонъя, культурая управлениосысь, кибашлыослэн юртысьтызы ужасьёс.- Евдокия Ильиныхлы луыса милям Сюмси ёросамы али вань нылпи садъёсын но школаосын удмурт кылэз дышето, - пусйиз ёросысь дышетонъя управлениен кивалтӥсь Людмила Брянцева. - 2-аз школаын - предмет чот, мукетъёсаз - факультатив. Нош азьвыл удмурт кыл воксё вунӥз ни вал.Трос шуныт кылъёс вераз ёросысь культурая управлениен кивалтӥсь Эльвира Овечкина:- Милемыз тӥледын кужмысь сямен ужаны косо, - ӧз ваты кивалтӥсь, - угось тӥ - зэмос узырлык, ми тӥлесьтыд адӟем карыны тыршиськом.- Тӥ милемлы песянай кадь, - пусйиз «Удмурт Кенеш» огазеяськонлэн ёросысь ёзэныз кивалтӥсь Наталья Стрелкова но. - Тӥледлы луыса милемлы нунал но югытгес кадь потэ, ми гань-гань диван вылын ум пукиське, маке лэсьтыны тыршиськом.Евдокия Михайловна ваньзэс сак кылзӥз. Но тужгес но, оло, шумпотӥз «Удмурт дунне» газетлэн саламезлы - «Выжыоссэ утись» номинациын вормемез сярысь верась дипломлы но яркыт туго кышетлы. Нялтас вераса, 80 арес юбилеяз Евдокия Михайловна озьы ик «Удмурт дунне» газетлэн кузьыменыз - сяськаё кышетэн - лыктэм. Но татын ик йыраз выльзэ керттӥз ни, весь, пе, таӵе сяськаёзэ малпаса улӥ вал.Зэмзэ вераса, Евдокия Михайловналэн сандыказ 150-лэсь трос пӧртэм кышетъёс утисько. Та узырлыкезлы сӥзьыса, пумиськон дыръя нимысьтыз фильм но возьматэмын вал.Чеберъям капка но сак синъёсЕвдокия Ильиных Сюмси ёрос понна аспӧртэм визь-кенеш сётӥсь анай-песянай выллем. Мон, пе, куддыръя огшоры кариськисько, но со дыре ик ваньзэ кылӥсько-адӟисько: кин мар ужа, кинлы оскиськыны луоно, кинлэсь мар пӧрмоно. Озьы ас вакытаз районысь «Удмурт нылкышно кенешез» валтыны со ӝутъяз ёрос газетысь корреспондентэз Раиса Волковаез. Табере 15 ар ӵоже ни со огазеяськонэз валтэ. Ма, дышетоно школаяз но, Маркелын, Евдокия Михайловналэн будэтэм специалистъёсыз трос гинэ. Ветеранэз ӵемысь ӧтчало татысь нылпиосын пумиськыны, пӧртэм сям-йылолъёс сярысь мадьыны. Ильиных котьку лыктэ, удмурт дэремзэ дӥсяса, удмурт пӧрамъёссэ кутыса.Нялтас вераса, таяз радэ ёросысь «Удмурт Кенеш» огазеяськон но Маркел школа сӥё-дано дышетӥсьсэс вазь ӵукнаысен ик ӟечкыланы малпаллям. Со понна, уйин лыктыса, ачиз адӟымтэ дыръя, капказэ чеберъяллям - сюрприз, пе, луоз. Зэм, пеймытын умой-умой адӟиллямтэ, ӵуказеяз гинэ валамон луэм - бускелезлэсь капказэ чебермаллям. Евдокия Михайловна интыяз пукыны уг вала бере, ӵукна ик лавкае потам ни, «сюрприз» лэсьтӥсьёслэсь ужзэс адӟыса, ас понназ пальышам гинэ...- Ма, мыным 80 арес тырмиз-а, мар-а? Уг оскиськы, - шоккетэ Евдокия Михайловна. - 50 бен вань ик, дыр. Ёросамы кытын мар лэсьтӥське, мон чисто шӧдӥсько но тодӥсько. Газет лыдӟисько, радио кылзӥсько, лэсьтоно уже но туж трос на! Одӥг гинэ сюлэм висёнэ: ёросамы удмурт кылэз вань школаосын дышето ке но, тросэз нылпиос удмурт сямен уг верасько, сюлэм бӧрдэ...Ачиз Евдокия Михайловна удмурт кылэз али но мургес дышетыны тырше, гожъяськыкум, пе, котырам кыллюкамъёс кыллё. Нош «Удмурт дунне» газетэз, пе, сокем яратӥсько, лыдӟыны кутскисько, корка пырытэк ик, огнам ке но улӥсько, кин ке куспетӥ киысьтым басьтоз кадь...Елена Миннигараева Теги: адямиоссярысь  